षट्कर्म
षट्कर्म (अर्थात् 'छः कर्म') हठयोग में बतायी गयी छः क्रियाएँ हैं। षटकर्म द्वारा सम्पूर्ण शरीर की शुद्धि होती है एवं देह निरोग रहता है। ये षटकर्म निम्नलिखित हैं- धौति, बस्ति, नेति, नौलि, त्राटक, कपालभाति घेरण्डसंहिता में कहा गया है- षट्कर्मणा शोधनं च आसनेन भवेद् दृढम् । मुद्रया स्थिरता चैव प्रत्याहारेण धीरता ॥ प्राणायामाल्लाघवं च ध्यानात्प्रत्यक्षमात्मनि । समाधिना च निर्लिप्तं मुक्तिरेव न संशयः ॥ अर्थात् शरीर के शोधन के लिए षट्कर्म, दृढ़ता के लिये आसनों का अभ्यास, स्थैर्य के लिये मुद्रायें, धैर्य के लिये प्रत्याहार, लाघव के लिये प्राणायाम, ध्येय के प्रत्यक्ष दर्शनार्थ ध्यान और निर्लिप्तता (आसक्तिहीनता) के लिये समाधि आवश्यक है। इस क्रम से अभ्यास करने पर अवश्य ही मुक्ति होती है, इसमें संशय नहीं है।